AlexejDobrolubov/national_council_slovak_2010 huggingface dataset:
33. schôdza NR SR - 8.deň - A. dopoludnia
Dátum: 2025-04-04
Poslanec: Horecký, Ján (KDH)
Druh vystúpenia: Vystúpenie s faktickou poznámkou

223. Ďakujem za slovo. Pán kolega poslanec Alojz Hlina, ja vás tiež vždy rád počúvam, lebo je to zážitok, vaše rečnícke nadanie, zmysel pre humor a vtip. Zároveň vás však, úprimne poviem, tak trošku prosím o to, aby ste si, aby ste brali do úvahy, že práve vy máte vďaka svojmu talentu príležitosť robiť aj skratky. Skratky, ktorými sa možno dostanete tam, kam by ste nejakou náročnejšou, užšou cestou sa nedostali v svojej argumentácii. Dotknem sa niektorých tých skratiek, tak ako ste to pomenovali. Hovorili ste o najmenších možných menovateľoch . Ale, pán kolega, veď práve tie, keď si pozriete návrh KDH, tam sú, pretože my nehovoríme len o jednom nejakom úzkom pohľade na povedzme výchovu a vzdelávanie, na rešpekt voči rodičom, čo je úplne elementárna vec. Neviem si predstaviť, že by niekto na svete chcel, aby jeho dieťa bolo indoktrinované. Skúsite si predstaviť to v opačnom garde? Čo to je absolútne, prosím vás, nemysliteľné. Zoberte to ako myšlienkový experiment, že by tu teraz niekto sa zbláznil a vnucoval všetkým rodičom katolícku výchovu a presvedčenie vo výchove voči deťom. Veď to je absurdné. Taká, taká vec ani nefunguje z princípu. No tak nechcem, aby sa diali podobné veci z inej strany. No súhlasím s vami, že sú rôzne motívy pre predloženie tohto ústavného návrhu zákona u SMER-u a KDH, a práve vy by ste mali vedieť, že sú to rôzne motívy. A prečo práve teraz? To nie je práve teraz, to je 32 rokov kontinuálnej práce na kultivovaní Európy, aby Európa prežila, nevymrela a prosperovala, to je práca kresťan... (Prerušenie vystúpenia časomerom.)
33. schôdza NR SR - 8.deň - A. dopoludnia
Dátum: 2025-04-04
Poslanec: Horecký, Ján (KDH)
Druh vystúpenia: Vystúpenie s faktickou poznámkou

203. Ďakujem za slovo. Pán spravodajca, ďakujem za tvoje zhrnutie, vzhľadom na obmedzenie časové sa vyjadrím iba k jednému momentu. Ďakujem ti aj za to, ako si zdôraznil, že Národná rada Slovenskej republiky sa musí venovať aj tým najväčším veciam na dlhodobej trati vízie budovania Slovenskej republiky. Ja som tu počul viacero námietok o tom, že prečo prichádzame s ústavnými návrhmi, prečo prichádzame s posilňovaním našej zvrchovanosti, právnych princípov, kultúrno-etické vymedzenie materiálneho jadra, usporiadania kompetencií tam, kam komu patria v súlade s medzinárodnými predpismi, v súlade s primárnym právom. Nuž, prečo? Pretože Národná rada Slovenskej republiky predsa nemôže riešiť len zápchy v piatok, nemôže riešiť to, za koľko budeme nakupovať potraviny, nemôže riešiť len veci každodenného života. Samozrejme, aj tie, veľmi musíme riešiť veci každodenného života, ale nemôžeme žiť v Národnej rade z týždňa na týždeň, zo štyroch rokov na štyri roky. Kde inde sa má rodiť vízia Slovenskej republiky, kde inde sa majú nastavovať dlhodobé civilizačné rámce, kde inde sa máme pokúšať nájsť hodnotový prienik, kde inde ako v Národnej rade Slovenskej republiky? A kedy? Stále a permanentne. Preto to KDH od svojho vzniku vyše 30 rokov robí. Ďakujem za tvoju podporu a dúfam, že ju nájdeme naskrz politické spektrum. Ďakujem.
33. schôdza NR SR - 10.deň - A. dopoludnia
Dátum: 2025-04-09
Poslanec: Hargaš, Ján (PS)
Druh vystúpenia: Vystúpenie s faktickou poznámkou

69. Ďakujem za slovo. No, Ivo, ja som veľmi rád, že si tú rozpravu viedol aj v takom širšom kontexte, pretože toto nie je rozprava len o dofinancovaní samospráv a nie je to ani rozprava len o transakčnej dani, pretože ten kontext je oveľa širší. A chcem naozaj aj ja to nejakým spôsobom pripomenúť v tejto faktickej poznámke, že my sa dnes nachádzame na prahu veľkej obchodnej vojny, ktorú rozpútal Trump, fanúšik to tejto koalície, resp. obľúbenec tejto koalície, už asi nie je taký obľúbený, že, ktorý rozpútal túto globálnu ekonomickú vojnu. Slovensko je jedna z najviac postihnutých krajín v rámci Európskej únie, pretože sme veľmi odkázaný na automobilový priemysel. Kľudne si môžte pozrieť štatistiky na Financial Times, ako Slovensko je tá najviac exponovaná krajina z Európskej únie, pokiaľ ide o clá. A teda namieste je rozprávať sa o tom, že akým spôsobom sa nejdeme pozerať v horizonte, ako sa pozeráte vy, drahí koaliční priatelia, že v horizonte mesiacov sa pozeráte na túto krajinu. Maximálne tak kvartálovo, nedajbože, že rokov dvoch, troch, že tento horizont musí byť oveľa širší, že my sa tu naozaj musíme rozprávať o tom, že akým spôsobom ideme zmeniť štruktúru národného hospodárstva, aby sme boli viac odolní voči takýmto tlakom, ktoré aj dnes vznikajú, a preto má zmysel rozprávať sa o tej transakčnej dani v tom širšom kontexte, pretože tá zmena toho hospodárstva nemôže byť len o tom, že chceme vyrábať autá, ale lacnejšie, že my sa musíme zamerať na podporu malých, stredných podnikov, pomáhať tým podnikateľom, tie sú najflexibilnejšie, najviac inovatívne, tie môžu pridávať tú najväčšiu pridanú hodnotu. A čo vy robíte? Vy ich dusíte. Vy ich dusíte takýmito hlúposťami, ako je transakčná daň. Čiže preto som veľmi rád, že si v tej rozprave poukázal na ten širší kontext, ktorý si musíme pripomínať, že to neni len o tej transakčnej dani. To je o tom, čo tá transakčná daň spôsobuje ekonomike. Ďakujem.
33. schôdza NR SR - 9.deň - B. popoludní
Dátum: 2025-04-08
Poslanec: Hargaš, Ján (PS)
Druh vystúpenia: Vystúpenie s faktickou poznámkou

27. Ďakujem za slovo. Simona, ty si ma v pomkla k tejto faktickej poznámke vtedy, keď si povedala, že toto je nejaká investičná príležitosť, tak to prezentuje vláda. A mne teda napadlo, že to prirovnám teda, asi sme všetci zažili tú situáciu, že sa vám ozve spolužiak zo strednej, že má pre vás jedinečnú investičnú príležitosť. A presne takto to robí táto vláda. Pretože tí spolužiaci zo strednej hovoria, rýchlo-rýchlo to musíš podpísať, rýchlo, lebo to je mega príležitosť. Rýchlo to podpíš, lebo zajtra bude neskoro, prichádzaš o niečo. A potom, keby ste sa ho spýtali, že dobre, ale je to naozaj dôveryhodné, že je to dôveryhodná investícia. Čo si už v tej oblasti, aké máš výnosy, povedz mi, že keď do toho vrazím peniaze, tak naozaj to bude mať výnosnosť? Čo si už dokázal v tej oblasti? Tak povedzte, čo ste dokázali v oblasti stavby diaľnic za tých 14 rokov? Čo ste dokázali v oblasti zlepšovania podmienok nájomného bývania za tých 14 rokov? Ja by som do toho neinvestoval, kolegovia. A teda o to viac, keď to takto ženiete cez skrátené legislatívne konania. Presne ako ten spolužiak zo strednej. Rýchlo podpíš, lebo zajtra bude neskoro a už štyria tvoji spolužiaci podpísali. No, nezdá sa mi to.
33. schôdza NR SR - 7.deň - B. popoludní
Dátum: 2025-04-03
Poslanec: Hargaš, Ján (PS)
Druh vystúpenia: Vystúpenie s faktickou poznámkou

159. Ďakujem za slovo. Mišo, ty si sa tak pýtal, že ako to celé vzniklo, že koho to bol nápad. Ja nad tým tak tiež rozmýšľam, že ako to vlastne celé mohlo vzniknúť... (Prerušenie vystúpenia predsedajúcim.) Danko, Andrej, podpredseda NR SR Skúste reagovať na vystupujúceho. Hargaš, Ján, poslanec NR SR Vystupujúci sa presne toto pýtal. Pán Danko, keby ste počúvali, nerozprávali sa s pánom ministrom, tak by ste to tiež vedeli, naozaj. A teda že ako to mohlo vzniknúť. A ja poviem teda, čo si ja myslím a prečo to volám, že to je lenivá daň, lenivá robota, lenivá konsolidácia. Sedia tam okolo toho stola ako dvanásti mesiačikovia nejakí predstavitelia koalície a rozmýšľajú, že ako spravíme tú konsolidáciu a zavolali si možno nejakých analytikov, že nech im pomôžu. Analytici hovoria, no tak mohli by sme ušetriť napríklad na menej efektívne IT výdavky 100 mil. ročne. To sa nám veľmi nechce, to je asi dosť roboty. Mohli by sme ušetriť na nejakých zbytočných nákupoch. No nie, nie, nie, to nákupy potrebujeme, tryskáče potrebujeme. Mohli by sme ušetriť na platoch či už politikov alebo, alebo ministrov, nie, nie, nie, práve naopak, my si platy zvýšime. Mohli by sme nájsť nejaké úspory v neefektívnych dotáciách. A to bude asi veľa roboty, to bude veľa roboty, to sa nám nechce. No a títo dvanásti mesiačikovia tam sedeli, sedeli a jak rátali, tak rátali, tak stále keď odmietal jeden návrh za druhým, tak prišli na to, že im stále chýba pol miliardy, tak potom prišiel nejaký génius, a mňa by to naozaj tiež zaujímalo, že kto bol ten trinásty mesiačik s tým výborným nápadom, že vieš čo, poďme zdaňovať ekonomickú aktivitu, je to taký super nápad, celosvetovo známy, až v dvoch krajinách, Venezuele a Maďarsku, transakčná daň. To sa bude ľuďom páčiť. A prišli s transakčnou daňou. A ja rozumiem, prečo sa tejto koalícii táto daň vypomstila, ja tomu rozumiem, pretože každý jeden deň podnikatelia vidia, ako ich tento štát ošklbáva. V každej chvíli im chodia notifikácie o tom, ako z každej transakcie si beriete niekoľko eur, každú jednu chvíľu to vidia, čo všetko by si mohli kúpiť, ako by mohli zainvestovať do svojej firmy, ale nemôžu, lebo im po kúskoch ohlodávate tú firmu. A toto vás teraz znervózňuje a práve preto navrhujeme, aby ste tú transakčnú daň konečne zrušili. (Potlesk.)
33. schôdza NR SR - 7.deň - B. popoludní
Dátum: 2025-04-03
Poslanec: Hargaš, Ján (PS)
Druh vystúpenia: Vystúpenie s faktickou poznámkou

135. Ďakujem. Toto je faktická poznámka, čiže budem reagovať na to, čo hovorila predrečníčka. Predrečníčka hovorila aj o transakčnej dani, takže budem reagovať na transakčnú daň. Ja teda rozumiem, že prečo je to nepríjemné a ďakujem ti, kolegyňa, že si spomenula aj ten stav, ktorý transakčná daň vyvoláva, a rozumiem, prečo je to nepríjemné pre túto koalíciu. Pretože transakčná daň je jedným slovom lenivé riešenie. Pardon, to sú dve slová. Tak lenivé riešenie. Lenivé riešenie. Vám sa nechcelo hľadať úspory, nechcelo sa vám šetriť, aj keď sami dobre viete, kde by ste šetriť mohli, vaši vlastní analytici vám to napísali, kde by ste šetriť mohli. Nechcelo sa vám, oveľa jednoduchšie... (Prerušenie vystúpenia predsedajúcim.) Danko, Andrej, podpredseda NR SR Reagujte na vystupujúceho. Nereagujete, reagujete na ministra. Si robíte z toho normálne srandu. Hargaš, Ján, poslanec NR SR Ja reagujem. Pán predsedajúci, pán predsedajúci, kolegyňa sa vyjadrovala k transakčnej dani, ja reagujem na túto časť jej príspevku. Verím, že ste ju počúvali, ja som ju počúval. Takže je to lenivé riešenie, ktoré je navyše spackané. Spôsobuje chaos, ja neviem, či ste hovorili s nejakými podnikateľmi odvtedy, čo je účinná táto transakčná, odporúčal by som to. Skúste hovoriť s tými podnikateľmi, ako vnímajú túto hlúpu daň. A to nie sú moje slová, že to je hlúpa daň, prepáčte, pán predsedajúci, to nie sú moje slová. Toto povedal, aby som to neadresoval vám, ale povedal to istý pán Andrej Danko, ktorý je členom koaličnej rady, ktorý je členom strany, ktorá je v tejto koalícii, a že tú hlúpu daň treba zrušiť. Tak poďme do toho, preto sme podali tento pozmeňujúci návrh, pretože aj my súhlasíme s tým, že túto hlúpu a podľa mňa lenivú daň treba čím skôr zrušiť a ľuďom vrátiť tie poplatky, ktoré od momentu účinnosti museli zaplatiť. A to je podstata nášho pozmeňujúceho návrhu, ktorý pevne verím, že všetci, ktorí túto daň nemajú radi a vyhlásili, že je hlúpa, tak verím, že tento pozmeňovák podporia. Ďakujem.
33. schôdza NR SR - 7.deň - A. dopoludnia
Dátum: 2025-04-03
Poslanec: Hargaš, Ján (PS)
Druh vystúpenia: Vystúpenie s faktickou poznámkou

97. Ďakujem za slovo. Mišo, ďakujem v prvom rade za prečítanie tohto pozmeňováku, viem, že to je heroický legislatívny výkon, sme si povedali, že si taký legislatívny ironman, lebo je to naozaj ťažký pozmeňovák na čítanie, ale ďakujem aj za to, že si upozornil na to, aká absurdná a nezmyselná a hlúpa je transakčná daň, ktorá od včera, od predvčera platí a už teraz vidíme, akým spôsobom znepríjemňuje život všetkým ľuďom na Slovensku, najmä podnikateľom, ktorým každú chvíľu, každú chvíľu na mobile cinkne pripomienka toho, ako ich táto vláda každým dňom zdiera na tejto hlúpej transakčnej dani, ktorú treba čo najskôr zrušiť. Ja som veľmi rád, že v tejto rozprave, ktorá tu bude prebiehať zrejme dlho, je prihlásených 17 poslancov za Progresívne, poslancov a poslankýň za Progresívne Slovensko, ktorí budú upozorňovať na to, aká hlúposť táto daň je, ako zle je zavedená, aký chaos spôsobila, ako drancuje slovenských podnikateľov a brzdí slovenskú ekonomiku, budeme na to upozorňovať cez deň, budeme na to upozorňovať kľudne v noci, budeme na to upozorňovať vytrvalo, pretože toto je naša povinnosť a myslím, že táto vláda si svojím prístupom ku konsolidácii túto predčasnú veľkonočnú šibačku v parlamente sama vypýtala. Ďakujem za pozornosť.
33. schôdza NR SR - 5.deň - B. popoludní
Dátum: 2025-04-01
Poslanec: Hargaš, Ján (PS)
Druh vystúpenia: Vystúpenie s faktickou poznámkou

49. Ďakujem za slovo. Žijeme takú dobu, keď viacerí z nás pochválime pána ministra za to, že vystúpil v rozprave. Naozaj, je to hodné pochvaly. Žiaľ, je to ojedinelý úkaz, že minister vystúpi v rozprave a je ochotný diskutovať. Pán minister, ja budem reagovať na tú vec, ktorú ste povedali, že vy konsolidujete aj tam, aj tam, na výdavkoch, aj na príjmoch. Ja by som skôr použil inú slovnú frázu, že vy konsolidujete viac-menej. Na príjmoch viac, na výdavkoch menej. Pretože ja to zosumarizujem, hej, že konsolidácia vo vašom poňatí je, že keby ste chceli šetriť na sebe, tak máte obrovský priestor, obrovský priestor. Môžete 100 mil. ušetriť na zbytočné ministerstvo športu, 300 mil. na nákup lietadiel, 50 mil. tryskáče, 100 mil. na IT výdavkoch, 100 mil. konzultanti, právnici, neefektívne zmluvy, 300 mil. na neefektívnych dotáciách, len by sa s tým bolo treba hrať a hľadať hodnotu za peniaze v tých dotáciách, 100 mil. na adresnej pomoci A to ešte nehovorím renty doživotné, ktoré sa tu rozdávajú ako na bežiacom páse, to nehovorím dvojnásobné platy pre ministrov. Toto všetko dohromady, tento nákupný zoznam: jedna miliarda. A keby ste tú jednu miliardu ušetrili, tak nemusíte zaviesť transakčnú daň, nemusíte zvyšovať tak drasticky dépeháčku, nemusíte zvyšovať poplatky správne. A dokonca by vám ešte ostalo aj tých pár miliónov na odškodnenie ľudí za nefunkčný kataster, ktorý navrhujeme na tejto schôdzi. Čiže ja nesúhlasím s tým, že konsolidujete, ako ste to povedali(?), konsolidujete tam aj tam, ja hovorím, že vy konsolidujete viac a menej. Viac na strane daní, ktoré ste zvýšili, a menej na strane výdavkov, ktoré odmietate znižovať. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Hargaš, Ján (PS)
Druh vystúpenia: Vystúpenie s faktickou poznámkou

93. Ďakujem za faktické poznámky. Budem reagovať na kolegu Svobodu. Takto, aby to bolo jasné. Aj ja som rád, že ministerstvo hospodárstva konečne rieši adresnú energopomoc. Hej? To ale neznamená, že čokoľvek, s čím sem príde ministerstvo hospodárstva, tak všetci tomu budeme nadšene tlieskať. Ja hovorím, že to, s čím ministerstvo prišlo, je ďaleko za hranicou toho, čo je nevyhnutné na poskytovanie energopomoci. Ja si myslím, že to je nebezpečné, a myslím si, že sa to dá spraviť lepšie. A bol som naozaj veľmi konštruktívny podľa mňa v tej rozprave, že som aj konkrétne navrhoval, ako by sa to dalo spraviť lepšie, a v tomto duchu dáme aj pozmeňovacie, pozmeňovacie návrhy. Čiže ja neviem, že či vy máte predstavu, že keď my vás kritizujeme (povedané s pobavením), že nerobíte nič pre energopomoc, tak potom keď niečo spravíte, tak máme tomu tlieskať, aj keď to nie je správne? No nebudeme tomu tlieskať, hej, že naša práca je hovoriť, ako by sa veci mali robiť lepšie a dali robiť lepšie. A to je to, čo budeme robiť. Čiže ja si myslím, že tento zákon sa dá spraviť lepšie, dá sa spraviť citlivejšie vo vzťahu k ochrane osobných údajov, a dal som konkrétne návrhy a zajtra ich prednesiem ako pozmeňováky v pléne. Nevidím na tom nič, nič zlé. Viete, keby som tu vrieskal, hádzal sa o zem, tak pochopím túto vašu poznámku, ale neviem, mám pocit, že keď vám dáme konštruktívnu kritiku, tak ešte aj vtedy sa akoby naježíte, že prečo nás kritizujete, keď niečo robíme. No tak preto, že to nerobíte podľa nás dobre. Tak to je jednoduché. Ešte máme toľko chochmesu, že vám aj povieme, že ako by sme to robili my, že čo by bolo podľa nás lepšie. Že dáme nejaký konkrétny konštruktívny návrh. Však o tom sa tu môžeme baviť, na to je rozprava, tak sa rozprávajme. Ďakujem pekne.
33. schôdza NR SR - 5.deň - A. dopoludnia
Dátum: 2025-04-01
Poslanec: Hargaš, Ján (PS)
Druh vystúpenia: Vystúpenie s faktickou poznámkou

24. Ďakujem za slovo. Ivo, hovoril si o tých ľudských právach a myslím, že je namieste, aby sme aj verejnosti povedali, že o čom je tento zákon. Jednak teda, že rok a pol sa podľa koalície porušovali ľudské práva a nič s tým nerobili, tak teraz zrazu treba riešiť skrátené legislatívne konanie, lebo neviem, či sme prekročili nejakú hranicu toho porušovania ľudských práv. Za mňa to je binárna otázka, že buď sa porušujú, alebo sa neporušujú. Ale teda akým spôsobom chce koalícia riešiť podľa nich porušovanie ľudských práv, je zákon, ktorý v zásade nerobí nič iné, len hovorí, že ministerstvo hospodárstva môže zbierať nejaké údaje od iných úradov. To je všetko. Čiže keď ministerstvo hospodárstva vyzbiera tieto údaje, tak logika by povedala, že už teda prestane ten problém s ľudskými právami, ale to je, samozrejme, hlúposť, že nič také sa nestane. Tento zákon nerobí, tento zákon nezavádza v skutočnosti adresnú energopomoc. Tento zákon nevyrieši ten problém, ktorý sa tvárite v tom odôvodnení SLK, že chcete riešiť. Tento zákon je iba o tom a toto skrátené legislatívne konanie je iba o tom, že ministerstvo hospodárstva si zoberie mandát na to, aby mohlo zberať údaje od iných úradov. Ja budem posledný, ktorý bude kritizovať to, že si štátne úrady majú medzi sebou vymieňať údaje, samozrejme, že si majú, ale tu je otázka aj nejakého rozsahu a k tomu sa dostanem potom v prvom, druhom čítaní, že ten rozsah je absurdný podľa mňa, že ja by som dokonca argumentoval, že ak ministerstvo hospodárstva bude takýmto spôsobom zbierať takéto množstvo údajov, tých najcitlivejších, o majetkových a príjmových pomeroch, tak vtedy sa poďme rozprávať o tom, že či náhodou nebudú porušené nejaké ľudské práva. Že tento zákon podľa mňa nie je napísaný dobre, viac sa k tomu dostaneme v tej obsahovej debate a toto SLK odôvodnenie mi príde len taká čerešnička na torte, ktorá len podpisuje, že to šijete horúcou ihlou. A za mňa, z môjho pohľadu je to tak trochu, nechcem to dehonestovať, ale no, predstieranie aktivity alebo tak by som to nejak povedal. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Hargaš, Ján (PS)
Druh vystúpenia: Vystúpenie v rozprave

8. Ďakujem za slovo. Nebudem veľmi dlho hovoriť, však toto je transpozícia, takže tam veľmi tomu nie je, nie je čo vytknúť. Áno, že fajn, fajn veci, len už sa nám nevyplatilo niekedy nám hlasovať za, aj za transpozície, takže už sme takí opatrní pri týchto zákonoch, ale na jeden taký nešvár by som upozornil aj v tejto situácii, že máme tu už neviem koľkatý, štvrtý či piaty zákon, kde sa musí posúvať účinnosť kvôli tomu, že Národná rada nám tu nerokovala tri mesiace, tak by som to len tak nasvietil, že toto sa tu ešte bude asi párkrát opakovať, že v druhých čítaniach budeme posúvať účinnosti ako teraz pán, pred chvíľou pán kolega Šimko predniesol. To je len, možno aj na faktickú som to mohol, mohol spraviť. Takže ďakujem pekne za pozornosť.
33. schôdza NR SR - 4.deň - A. dopoludnia
Dátum: 2025-03-28
Poslanec: Hargaš, Ján (PS)
Druh vystúpenia: Vystúpenie s faktickou poznámkou

197. Ďakujem za slovo. Pani Šrobová, vy ste tak na začiatku, tiež aj na konci apelovali na koaličných poslancov, budem aj ja apelovať, pretože naozaj neviem si predstaviť, prečo nepodporíte niektoré opozičné návrhy, ktoré majú nejaký, nejakú svoju ideológiu. Veď keby sme všetci mali rovnakú ideológiu, tak sme všetci v jednej strane, tak nemáme. Ale tento návrh toto nie je. Tento návrh naozaj nie je tým prípadom, kde to je o nejakej ideológii alebo niečom podobnom. Tu naozaj je to návrh, ktorý má pomôcť momentálne najohrozenejšej skupine z titulu konsolidácie, a to sú práve jednorodičia. Celkové náklady tohto návrhu sú 500-tisíc eur. 500-tisíc eur. To je v kontexte všetkých možných vládnych výdavkov, ktoré dnes vidíme každý jeden deň, to sú naozaj drobné, o čom sa tu rozprávame, a verte tomu, že tí jednorodičia to naozaj ocenia. Že ocenia tých pár dní OČR-ky navyše, že ocenia ten zvýšený príplatok na školáka. Čiže naozaj by som chcel apelovať. Ja viem, že historicky to tak nejak fungovalo, prvýkrát som v parlamente, ale teda sledoval som, že to tu tak fungovalo, že koalícia nikdy nehlasuje za opozičné návrhy. Naozaj tomu nerozumiem. Naozaj tomu nerozumiem, pretože, ak by som to povedal takto, že čo majú z toho tí jednorodičia, že vy to máte napísané v koaličnej zmluve. Že sú, myslím, že prípady, keď treba prehodnotiť, že či to naozaj dáva zmysel, takýto princíp držať, a ja si myslím, že takýto zákon je tým prípadom. Má naozaj minimálne dopady na štátny rozpočet, stačí kúpiť o dve-tri limuzíny menej a tie peniaze sa tam nájdu a myslím, že jednorodičia by to naozaj ocenili. Takže pevne verím, že v utorok na hlasovaní o jedenástej aj nás príjemne prekvapíte. Ďakujem.
33. schôdza NR SR - 4.deň - A. dopoludnia
Dátum: 2025-03-28
Poslanec: Hargaš, Ján (PS)
Druh vystúpenia: Vystúpenie s faktickou poznámkou

88. Ďakujem pekne. No ja by som k tomu nepristupoval tak, že keďže ’27, tak nás to nemá trápiť, hej ... (Povedané so smiechom.) Takýchto kostlivcov, to si tam potom nájdeme haba-habakuk, nie, že teraz je ten čas, teraz je ten čas vyjednávať s tými dodávateľmi. A ako hovorím, to nie, že ja som si to vymyslel, vaši vlastní analytici na ÚHP to prepočítali, že na prevádzke a takomto rozvoji, malom rozvoji štátnych IT systémov vieme ušetriť 100 mil. ročne. To nie sú moje čísla, to sú čísla od nich, hej. A teraz, že máme seriózny podklad, hej, za tej minulej vlády sme nemali takto spravenú dobrú analýzu, teraz tam tá analýza je spravená, vieme, kde by sa dalo šetriť, akými opatreniami, tak sa teda chcem spýtať, že či teda pri tých rozpočtových, viem, ako prebiehali rozpočtové rokovania, či teda, pán minister, keď k vám prídu tie jednotlivé ministerstvá, povedia, že ja na svoje IT systémy na budúci rok chcem 100 mil., tak či im poviete, že 100 nedostaneš, dostaneš 70, lebo tu mám nejaké podklady, že by si to vedel spraviť za 70. Ďakujem veľmi pekne.
33. schôdza NR SR - 4.deň - A. dopoludnia
Dátum: 2025-03-28
Poslanec: Hanuliaková, Jana (PS)
Druh vystúpenia: Vystúpenie

165. Ďakujem veľmi pekne za slovo, pán predsedajúci. Takže predkladáme, dnes myslím, že už druhé uznesenie. Prijatie predloženého uznesenia Národnej rady Slovenskej republiky navrhujeme v reakcii na zverejnenie správy Najvyššieho kontrolného úradu o výsledku kontroly 2024 s názvom Kontrola vo vybraných vodárenských spoločnostiach. Zistenia z tejto správy sú natoľko alarmujúce, že považujeme toto uznesenie za nevyhnutné, aby na ne Národná rada teda adekvátne reagovala. Kontrola bola zameraná na to, ako štyri vodárenské spoločnosti svojím hospodárením zabezpečujú obnovu verejných vodovodov a verejných kanalizácií vo svojej pôsobnosti, a to v rokoch 2021 až 2023. Viac vám už povie môj kolega Michal Sabo v rozprave a potom následne by som ešte reagovala ja. Ďakujem.
33. schôdza NR SR - 4.deň - A. dopoludnia
Dátum: 2025-03-28
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

38. Ďakujem za slovo. Tak do tretice. A súhlasím teda s kolegom Viskupičom, že toto skrátené legislatívne konanie je vlastne dôkazom zlyhania vlády, že naozaj sa tu rok a pol bavíme stále o tom istom. Minulý rok sme sa rozprávali, že samosprávy potrebujú pomoc. Neprišli naozaj žiadne systémové riešenia, a treba povedať, že dopady konsolidácie na samosprávy sú v tomto roku naozaj veľké, financie navyše žiadne neprichádzajú, a preto opätovne by som naozaj žiadala pána ministra, aby povedal, že ako chcú riešiť situáciu, v ktorej sa aktuálne naše samosprávy nachádzajú. A presne máme tu mnohých starostov a starostky, aj za koalíciu a je teda smutné, že minimálne teda oni by mohli povedať, že kde sú tie riešenia, a mohol by sa možno pán minister nimi inšpirovať. Ďakujem.